user
Miksi oman lämpömittarini lukemat eivät vastaa Ilmatieteen laitoksen säähavaintoja?
assistant
Viralliset ilman lämpötilan mittaukset suoritetaan kahden metrin korkeudelta. Mittarit on sijoitettu pääsääntöisesti nurmikolle, riittävän kauas maaston muodostumista (kuten kalliot) tai rakennuksista, joiden lämpösäteily voisi vaikuttaa lämpötiloihin.

Ilmatieteen laitoksen lämpömittareilla mitataan ilman, ei itse mittarin, lämpötilaa. Mittauksessa käytetään nykyisin platinavastusantureita. Lämpötilat rekisteröidään 0,1 asteen tarkkuudella. Jotta auringon suora, lämmittävä vaikutus voidaan minimoida, lämpömittari sijaitsee valkean ja ilmaa läpäisevän säteilysuojan sisällä.

Havaintolaitteita ja mittareita tarkistetaan, huolletaan ja kalibroidaan vuosittain. Virheelliset säähavainnot korjataan tai poistetaan tietokannoista havaintojen tarkistuksessa.

Ilmatieteen laitos noudattaa säähavainnoissaan Maailman ilmatieteen järjestön WMO:n havainto-ohjeita. Säähavaintojen yhtenäistämiseksi havaintoja tehdään samanaikaisesti joka puolella maapalloa mahdollisimman samalla tavoin.

Mittausteknisten erojen lisäksi lämpötila voi vaihdella huomattavasti pienelläkin alueella esimerkiksi maaston muotojen vuoksi. Tämän ilmiön havaitsee myös merillä tai järvillä: merellisillä havaintopaikoilla lämpötilat vaihtelevat usein montakin astetta maa-asemien mittaustuloksista. Kaupungeissa rakennukset vaikuttavat kesäisin lämpötilaa kohottavasti. Tästä syystä kaikkien Ilmatieteen laitoksen havaintoasemien sijainti ja ympäristön tiedot on kartoitettu.